A4-0263/98

Ψήφισμα σχετικά με την ετήσια έκθεση του Ευρωπαϊκού Νομισματικού Ιδρύματος (Ε.Ν.Ι.) για το 1997(C4-0313/98)

Το Ευρωπαϊκό Κοινοβούλιο,

- έχοντας υπόψη το άρθρο 109 ΣΤ της Συνθήκης ΕΚ,

- έχοντας υπόψη το πρωτόκολλο αριθ. 4 της εν λόγω Συνθήκης σχετικά με το καταστατικό του Ε.Ν.Ι.,

- έχοντας υπόψη την ετήσια έκθεση του Ε.Ν.Ι. για το 1997 που εκπονήθηκε και διαβιβάστηκε στο Ευρωπαϊκό Κοινοβούλιο καθώς στα άλλα θεσμικά όργανα σύμφωνα με το άρθρο 11, παράγραφος 3, του καθεστώτος του Ινστιτούτου (C4-0313/98),

- έχοντας υπόψη την έκθεση του Ε.Ν.Ι., με ημερομηνία 25 Μαρτίου 1998, σχετικά με τη σύγκλιση,

- έχοντας υπόψη την απόφαση της 2ας Μαΐου 1998 του Συμβουλίου, που συνήλθε σε επίπεδο αρχηγών Κρατών και κυβερνήσεων, σχετικά με τις χώρες που συμμετέχουν στο ενιαίο νόμισμα,

- έχοντας υπόψη την ίδρυση της Ευρωπαϊκής Κεντρικής Τράπεζας την 1η Ιουνίου 1998 και την κατάργηση του Ε.Ν.Ι. την ίδια αυτή ημερομηνία,

- έχοντας υπόψη το ψήφισμά του της 6ης Μαΐου 1994 σχετικά με την εποπτεία των εμπορικών τραπεζών, των χρηματοπιστωτικών ιδρυμάτων και με τη νομισματική σταθερότητα ((ΕΕ C 205 της 25.07.1994, σελ. 547)),

- έχοντας υπόψη τα προηγούμενα ψηφίσματά του σχετικά με τις ετήσιες εκθέσεις του Ε.Ν.Ι.,

- έχοντας υπόψη το ψήφισμά του της 10ης Ιουνίου 1997 σχετικά με τον συντονισμό των δημοσιονομικών και φορολογικών πολιτικών στη Νομισματική Ένωση ((ΕΕ C 200 της 30.06.1997, σελ. 35.)),

- έχοντας υπόψη το ψήφισμά του της 13ης Ιανουαρίου 1998 σχετικά με το ηλεκτρονικό χρήμα και την Οικονομική και Νομισματική Ένωση ((ΕΕ C 200 της 30.06.1997, σελ. 38)),

- έχοντας υπόψη το ψήφισμά του της 16ης Ιουνίου 1997 σχετικά με την έκθεση του Ε.Ν.Ι. με θέμα " Η Ενιαία Νομισματική Πολιτική κατά το Τρίτο Στάδιο- Καθορισμός του Λειτουργικού Πλαισίου» ((ΕΕ C 388 της 22.12.1997, σελ. 36.)),

- έχοντας υπόψη το ψήφισμά του της 4ης Δεκεμβρίου 1997 σχετικά με τον συντονισμό των οικονομικών πολιτικών κατά την τρίτη φάση της οικονομικής και νομισματικής ένωσης ((ΕΕ C 34 της 2.2.1998, σελ. 35.)),

- έχοντας υπόψη το ψήφισμά του της 2ας Απριλίου 1998 σχετικά με τον δημοκρατικό έλεγχο κατά την τρίτη φάση της Ο.Ν.Ε. ((ΣΠ της ημερομηνίας αυτής, Μέρος ΙΙ, σημείο 9)),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής (A4-0263/98),

Α. εκτιμώντας ότι η δημοσίευση της τελευταίας αυτής ετήσιας έκθεσης του Ε.Ν.Ι. αποτελεί ένα ακόμη στάδιο της ιστορικής διαδικασίας που οδηγεί στην καθιέρωση του ευρώ από την 1η Ιανουαρίου 1999 και, επομένως, στην θέσπιση μιας ενιαίας νομισματικής πολιτικής που θα είναι η απαρχή της τροποποίησης των οικονομικών πολιτικών των κρατών μελών τα οποία θα έχουν υιοθετήσει το ευρώ,

Β. εκτιμώντας την ευθύνη, τόσο οικονομική όσο και πολιτική, που θα πρέπει να αναλάβουν η Ε.Κ.Τ. και το Ε.Σ.Κ.Τ. καθώς και το γεγονός ότι η λειτουργία τους, κατά τα πρώτα έτη, θα εξαρτηθεί σε μεγάλο βαθμό από την εκπλήρωση, από το Ε.Ν.Ι., των καθηκόντων που του είχαν ανατεθεί,

Γ. εκτιμώντας ότι ο στόχος του ανά χείρας ψηφίσματος σχετικά με την ετήσια έκθεση του Ε.Ν.Ι. πριν από την κατάργησή του, είναι να εξετάσει με ποιον τρόπο το Ε.Ν.Ι. έφερε συνολικώς εις πέρας τα καθήκοντα και τις λειτουργίες που του είχαν ανατεθεί από τη Συνθήκη προκειμένου να συμβάλει στην υλοποίηση των απαιτούμενων συνθηκών για το πέρασμα στην τρίτη φάση της Οικονομικής και Νομισματικής Ένωσης και ότι, υπό αυτήν την έννοια, η παρούσα έκθεση ενέχει εντελώς ιδιαίτερη σημασία σε ό, τι αφορά την δρομολόγηση της νομισματικής πολιτικής της Ε.Κ.Τ.,

Δ. έχοντας υπόψη τη σημασία που απέδιδε πάντοτε στη διαφάνεια των δραστηριοτήτων του Ε.Ν.Ι. και, κατ' επέκταση, στις δραστηριότητες της Ε.Κ.Τ., προκειμένου να αντανακλάται μια ευνοϊκή εικόνα των νέων αυτών θεσμών και να καταστούν αξιόπιστα στα μάτια των πολιτών οι οποίοι θα κληθούν να αποδεχθούν το ευρώ και τη μελλοντική ευρωπαϊκή νομισματική πολιτική,

Ε. εκτιμώντας ότι το Ευρωπαϊκό Κοινοβούλιο είναι το μόνο δημοκρατικό όργανο που εκλέγεται με καθολική ψηφοφορία και στο οποίο το Ε.Ν.Ι. ήταν υποχρεωμένο να λογοδοτεί, όπως επίσης θα κληθεί να πράττει και η Ε.Κ.Τ.,

ΣΤ. εκτιμώντας ότι, υπό την επιφύλαξη του στόχου της σταθερότητας των τιμών, το Ε.Σ.Κ.Τ. θα στηρίξει τις γενικές οικονομικές πολιτικές των κρατών μελών της Κοινότητας και ότι, για το σκοπό αυτό, οι αποφάσεις που έλαβε το Ευρωπαϊκό Συμβούλιο της 13ης Δεκεμβρίου 1997 - επιτρέποντας στους Υπουργούς των κρατών που συμμετέχουν στη ζώνη «ευρώ» να συνέρχονται ανεπισήμως ώστε να συζητούν θέματα που συνδέονται με τις ειδικές ευθύνες που μοιράζονται στον τομέα της νομισματικής πολιτικής - θα επιτρέψουν την καλύτερη επίτευξη της συμπληρωματικότητας μεταξύ μιας ενιαίας νομισματικής πολιτικής και των οικονομικών πολιτικών που θα παραμείνουν σε εθνικά πλαίσια ακόμη και αν υπόκεινται σε συντονισμό,

Ζ. εκτιμώντας ότι είναι ωστόσο αναγκαίο να αναπτυχθεί μια πραγματική οικονομική πολιτική σε ευρωπαϊκό επίπεδο, εξασφαλίζοντας τον συντονισμό και την αποτελεσματικότερη εποπτεία των οικονομικών πολιτικών των κρατών μελών,

1. χαιρετίζει με ενδιαφέρον τη δημοσίευση της τέταρτης αυτής ετήσιας έκθεσης του Ε.Ν.Ι. για το 1997 στο μέτρο που το εν λόγω έγγραφο αντιπροσωπεύει το τελευταίο στάδιο της προετοιμασίας των ευρωπαϊκών νομισματικών δομών πριν από την καθιέρωση του ευρώ, καθώς και την προετοιμασία της μελλοντικής ευρωπαϊκής νομισματικής πολιτικής της Ε.Κ.Τ.[semigr ]

2. θεωρεί ότι η επιλογή να περιοριστεί η έκθεση σε γενικότητες σε όλη της την έκταση δεν επαρκεί προκειμένου να διευκρινιστεί ο τύπος νομισματικής πολιτικής της μελλοντικής Ε.Κ.Τ.[semigr ]

3. εκτιμά εντούτοις τον πληροφοριακό χαρακτήρα αυτού του εγγράφου που παρέχει μια χρήσιμη σύνθεση των χαρακτηριστικών, των ορισμών και των αποφάσεων σχετικά με τη λειτουργία του μελλοντικού Ε.Σ.Κ.Τ.[semigr ]

Σε ό,τι αφορά την οικονομική, νομισματική και δημοσιονομική κατάσταση στην Ευρωπαϊκή Ένωση

4. πιστεύει ότι, μετά τη δημοσίευση της έκθεσης του Ε.Ν.Ι. περί σύγκλισης τον Μάρτιο 1998, οι πτυχές που αφορούν τις μακροοικονομικές εκτιμήσεις επαναλαμβάνονται εν μέρει, αλλά, επιθυμεί ωστόσο να υπογραμμίσει πόσο ενδιαφέρον είναι να καταδειχθεί η σημασία του διεθνούς περιβάλλοντος για την εξέλιξη της ευρωπαϊκής μεγέθυνσης[semigr ] κρίνει απαραίτητο να συνταχθεί στο μέλλον ειδική έκθεση σχετικά με τις υποψήφιες προς ένταξη στην ΕΕ χώρες, προκειμένου να αξιολογηθεί το επίπεδο προπαρασκευής τους για τη Νομισματική Ένωση[semigr ]

5. συμφωνεί με τη διαπίστωση ότι οι επενδύσεις παραμένουν σε σχετικά χαμηλά επίπεδα στην Ευρωπαϊκή Ένωση (ιδίως στη Γαλλία, τη Γερμανία και την Ιταλία) και ότι απαιτείται μια σταδιακή μεταρρύθμιση της αγοράς εργασίας προκειμένου να επιτευχθεί σημαντική μείωση της ανεργίας[semigr ]

6. συμμερίζεται επίσης την άποψη ότι τα βραχυπρόθεσμα επιτόκια της ζώνης «ευρώ» θα συνεχίσουν τη σύγκλισή τους μέχρι τα τέλη 1998 σε κοινά επίπεδα τα οποία θα συμφωνούν με το στόχο της σταθερότητας των τιμών, αλλά επιμένει στη σημασία ενός αυξημένου συντονισμού των νομισματικών πολιτικών κατά τη διάρκεια των τελευταίων μηνών της φάσης ΙΙ[semigr ]

7. δεν συμφωνεί με το συμπέρασμα στο οποίο καταλήγει το ΕΝΙ στην ανάλυσή του ότι η αύξηση της ζήτησης στην εσωτερική αγορά οφείλεται στην μέχρι σήμερα εφαρμοσθείσα πολιτική, αντίθετα μάλιστα επισημαίνει ότι απαιτούνται υψηλότερες επενδύσεις στον ιδιωτικό και δημόσιο τομέα, καθώς και συμφωνίες επί μισθολογικών θεμάτων στο πλαίσιο της αύξησης της παραγωγικότητας, προκειμένου να δοθεί ώθηση στην εσωτερική ζήτηση, η οποία εξακολουθεί να παραμένει σε εξαιρετικά χαμηλά επίπεδα[semigr ]

8. αποδοκιμάζει το γεγονός ότι δεν δόθηκε η δυνατότητα στο Ε.Ν.Ι. να προσεγγίσει την γενική προβληματική του συντονισμού των δημοσιονομικών και φορολογικών πολιτικών στην Ευρωπαϊκή Ένωση, που θα είναι ωστόσο μια από τις σημαντικότερες προβλέψιμες συνέπειες της διαδικασίας της οικονομικής και νομισματικής ένωσης[semigr ]

9. επισημαίνει ότι η αποτίμηση των συνεπειών της ασιατικής κρίσης από το Ε.Ν.Ι. διαφέρει αισθητά από εκείνην της Επιτροπής στην ετήσια οικονομική της έκθεση, διότι το Ε.Ν.Ι. φαίνεται να αποδέχεται ως πιθανή υπόθεση κάποιες νέες παρελκόμενες επιπτώσεις αναλόγως του τρόπου και της ταχύτητας με τις οποίες θα πραγματοποιηθούν οι μακροοικονομικές αναπροσαρμογές και οι χρηματοοικονομικές μεταρρυθμίσεις[semigr ]

10. καλεί την Ε.Κ.Τ., στις προσεχείς τριμηνιαίες και ετήσιες εκθέσεις της, να μελετήσει περισσότερο εις βάθος την εξέλιξη των διεθνών χρηματοπιστωτικών και συναλλαγματικών αγορών και παράλληλα να αναλύσει την αλληλεξάρτηση μεταξύ των χρηματοπιστωτικών και οικονομικών κρίσεων και της παγκοσμιοποίησης[semigr ]

Σε ό,τι αφορά τις προπαρασκευαστικές εργασίες ενόψει της τρίτης φάσης της οικονομικής και νομισματικής ένωσης για τους τελικούς και ενδιάμεσους στόχους και για τα όργανα της νομισματικής πολιτικής

11. επικροτεί το γεγονός ότι το Ε.Ν.Ι. φαίνεται να έχει προωθήσει σε μεγάλο βαθμό το σημαντικό τεχνικό καθήκον του της προετοιμασίας των απαιτούμενων οργάνων και διαδικασιών για την εφαρμογή της ενιαίας νομισματικής πολιτικής κατά τη διάρκεια του τρίτου σταδίου[semigr ]

12. λυπάται εντούτοις διότι η έκθεση περιορίζεται στο να επαναλάβει, σε ό,τι αφορά τη νομισματική πολιτική, τα στοιχεία που είχε συμπεριλάβει στο έγγραφό του σχετικά με τον καθορισμό του λειτουργικού πλαισίου της ενιαίας νομισματικής πολιτικής κατά τη φάση ΙΙΙ που δημοσίευσε τον Ιανουάριο 1997, δηλαδή μια υπερβολικά γενική στρατηγική που στηρίζεται στον τελικό στόχο της σταθερότητας των τιμών, συνοδευόμενη από συμπληρωματικούς ειδικούς στόχους που επιτρέπουν να εκτιμάται κατά πόσον είναι βάσιμος ο προσανατολισμός της νομισματικής πολιτικής[semigr ]

13. πιστεύει ότι η ΕΚΤ πρέπει να καθορίσει συγκεκριμένο τελικό στόχο (ποσοστό πληθωρισμού και νομισματικό όγκο), δεδομένου ότι ένας παρόμοιος συγκεκριμένος, εκπεφρασμένος σε αριθμούς στόχος αποτελεί παράγοντα κλειδί για τη σταθερότητα και την οικονομική ανάπτυξη καθώς και για την αξιολόγηση της απόδοσης της τράπεζας, και επομένως και της δημοκρατικής της ευθύνης[semigr ]

14. εκφράζει τη λύπη του για το γεγονός ότι ο/οι ενδιάμεσος/ενδιάμεσοι στόχος/στόχοι της νομισματικής πολιτικής παραμένει/παραμένουν ακόμα αόριστος/αόριστοι και ζητεί να αξιολογηθεί/αξιολογηθούν κατά τρόπο ακριβέστερο[semigr ]

15. υπενθυμίζει την επιτυχία της έννοιας «πολλαπλοί δείκτες» που εφαρμόζεται από την Αμερικανική Κεντρική Τράπεζα για την αξιολόγηση των κινδύνων πληθωρισμού και εκφράζει τη λύπη του για το γεγονός ότι αυτή η νομισματική έννοια δεν έχει δοκιμασθεί από το ΕΝΙ για την ευρωπαϊκή νομισματική πολιτική[semigr ]

16. φρονεί ότι, δεδομένων των τροποποιήσεων των νομισματικών, χρηματοπιστωτικών και γενικότερα οικονομικών δομών που θα επιφέρει οπωσδήποτε η επικράτηση του ευρώ, θα πρέπει να γίνει σχολαστική επιλογή των ενδιάμεσων στόχων (νομισματική μάζα, επιτόκια, πίστη, κ.λ.π.) οι οποίοι βεβαίως θα προσαρμοσθούν με την πάροδο του χρόνου ώστε να λάβουν υπόψη αυτές τις τροποποιήσεις κατά την άσκηση της νομισματικής πολιτικής[semigr ]

17. υπενθυμίζει ότι η νομισματική πολιτική της ζώνης «ευρώ» πρέπει να ασκείται σε συνάρτηση των γενικών συνθηκών της ζώνης και όχι σε συνάρτηση των ιδιαιτέρων συνθηκών του ενός ή του άλλου κράτους μέλους[semigr ]

18. θεωρεί επίσης ότι η Ε.Κ.Τ. οφείλει να θεσπίσει τους όρους της οικονομικής αξιοπιστίας της, η οποία δεν θα πρέπει να επιβληθεί με αύξηση επιτοκίων που δεν θα δικαιολογούνται από τις θεμελιώδεις οικονομικές συνθήκες στη ζώνη «ευρώ»[semigr ]

19. υπενθυμίζει ότι η νομισματική πολιτική, όπως ορίζεται στο άρθρο 105, παρ. 1, της Συνθήκης ΕΚ, βασίζεται σε ένα στόχο σταθερότητας των τιμών με σεβασμό των θεμελιωδών αρχών της Συνθήκης σε ό,τι αφορά την βιώσιμη ανάπτυξη, την ευημερία και την απασχόληση, και θεωρεί ότι η νομισματική πολιτική της «ζώνης ευρώ» είναι αλληλένδετη με την καθιέρωση μιας οικονομικής πολιτικής της Ένωσης η οποία θα βασίζεται στο συντονισμό των οικονομικών πολιτικών των κρατών μελών[semigr ]

20. αποδίδει, υπό την έννοια αυτή, ιδιαίτερη σημασία στην εκπόνηση, για το Ε.Σ.Κ.Τ., ενός μακροοικονομικού μοντέλου για πολλές συγχρόνως χώρες -ποια θα είναι τα ιδιαίτερα χαρακτηριστικά του και με ποιο τρόπο θα αξιολογείται-, και επιθυμεί ως εκ τούτου να ενημερώνεται λεπτομερέστερα ώστε να εκτιμά τις πιθανές επιπτώσεις στη νομισματική πολιτική που θα ασκείται κατά τη φάση ΙΙΙ[semigr ]

21. εκπλήσσεται για το γεγονός ότι δεν διευκρινίζονται περαιτέρω οι σχέσεις μεταξύ Ε.Κ.Τ. και εθνικών κεντρικών τραπεζών κατά την εφαρμογή της νομισματικής πολιτικής, ιδίως σε ό,τι αφορά την ποσοτική υλοποίηση των αντιστοίχων ενεργειών ανοικτής αγοράς που θα πρέπει να φέρουν εις πέρας οι διάφορες εθνικές κεντρικές τράπεζες μόλις αποφασιστεί, σε επίπεδο Ε.Κ.Τ., το συνολικό ποσό των δράσεων[semigr ]

22. λαμβάνοντας υπόψη το επικρατούν οικονομικό περιβάλλον όπου ο πληθωρισμός βρίσκεται στο ιστορικώς χαμηλό επίπεδο (αρκετά κάτω από το 20%) και η ανεργία στο ιστορικώς υψηλό επίπεδο, εκφράζει την έκπληξή του επειδή στην έκθεση δεν γίνεται καμία αναφορά στις επιλογές νομισματικής πολιτικής που αποβλέπουν στην ενίσχυση της στήριξης των θεμελιωδών στόχων της ΕΕ όπως καθορίζονται στο άρθρο 2 της Συνθήκης[semigr ]

23. εκδηλώνει και πάλι την ανησυχία του στο θέμα της θέσπισης συστημάτων πληροφόρησης και επικοινωνίας τα οποία, από την 1η Ιανουαρίου 1999, θα είναι απαραίτητα για την διεκπεραίωση των λειτουργιών της νομισματικής πολιτικής εντός του Ε.Σ.Κ.Τ. εξαιτίας του μεγέθους και της περιπλοκότητας των προβλημάτων που τίθενται για την εξασφάλιση της αξιοπιστίας και της ασφάλειας των διαβιβάσεων[semigr ]

24. επικροτεί εξάλλου την πρόοδο που σημειώθηκε κατά το 1997 στο θέμα των συστημάτων πληρωμών- TARGET και των συστημάτων διακανονισμού χρεογράφων, καθώς και σε ό,τι αφορά τη συλλογή στατιστικών πληροφοριών[semigr ]

25. υπογραμμίζει τον αποφασιστικό ρόλο που καλείται να διαδραματίσει το σύστημα TARGET για την αυτοματοποιημένη μεταφορά κεφαλαίων μεταξύ των πιστωτικών ιδρυμάτων, προκειμένου να ευνοηθεί η ολοκλήρωση της νομισματικής αγοράς της «ζώνης ευρώ», και εκτιμά τις νέες πληροφορίες σχετικά με την εφαρμογή του συστήματος TARGET επισημαίνοντας με ικανοποίηση την ιδιαίτερη προσοχή που αποδίδει το Ε.Ν.Ι. στο κόστος της τιμολόγησης των συναλλαγών που θα αποτελούν καθοριστικό στοιχείο της χρήσης του και κατά συνέπεια της επιτυχίας του[semigr ]

26. εκφράζει την ανησυχία του για την αριθμητική υπεροχή των 60 000 απασχολουμένων στις εθνικές κεντρικές τράπεζες έναντι των 281 υπαλλήλων του ΕΝΙ και των 500 περίπου υπαλλήλων της ΕΚΤ, ιδιαίτερα όσον αφορά τις οικονομικές και δημόσιες υπηρεσίες, και ζητεί να αυξηθεί το προσωπικό της ΕΚΤ στους εν λόγω τομείς με την μεταφορά προσωπικού από τις εθνικές κεντρικές τράπεζες, προκειμένου να επιτευχθεί μία πραγματικά ενιαία νομισματική πολιτική στην «ζώνη ευρώ»[semigr ]

27. επικροτεί την πρόοδο που σημειώθηκε σε ό,τι αφορά τους τρόπους καθιέρωσης των τραπεζογραμματίων ευρώ και ιδιαιτέρως το γεγονός ότι η πλειοψηφία των εθνικών κεντρικών τραπεζών τάσσονται, στην περίπτωση των συναλλαγών με μικρά ποσά, υπέρ της δωρεάν ανταλλαγής τραπεζογραμματίων της «ζώνης ευρώ» που δεν έχουν εκδοθεί σε εθνικό νόμισμα με τραπεζογραμμάτια που έχουν εκδοθεί σε εθνικό νόμισμα, στις θυρίδες των εθνικών κεντρικών τραπεζών[semigr ]

28. καλεί την Ε.Κ.Τ. να άρει τις αμφιβολίες ως προς την ασφάλεια κατά της παραχάραξης και την αναγνώριση των χαρτονομισμάτων από τους τυφλούς, για παράδειγμα, και να απομακρύνει κάθε αβεβαιότητα με δημόσιες εξηγήσεις επί των δηλώσεων του Ε.Ν.Ι.[semigr ]

Σε ό,τι αφορά τις λοιπές αποστολές του Ε.Ν.Ι.

29. λαμβάνοντας υπόψη τις προοπτικές ανάπτυξης του ηλεκτρονικού χρήματος, επιθυμεί να ασχοληθεί ενεργητικότερα η Ε.Κ.Τ. με το ζήτημα αυτό, τόσο σε ό,τι αφορά το κανονιστικό πλαίσιο του ενιαίου νομίσματος όσο και τα προβλήματα που τίθενται από την πιο γενικευμένη χρήση του στη ζώνη «ευρώ», υπενθυμίζοντας το προαναφερθέν ψήφισμά του της 13ης Ιανουαρίου 1998 σχετικά με το ηλεκτρονικό χρήμα[semigr ]

30. συντάσσεται απολύτως με τη ρεαλιστική ανάλυση του Ε.Ν.Ι. σε ό,τι αφορά την κατάσταση των τραπεζικών συστημάτων της Ευρωπαϊκής Ένωσης τα οποία θα πρέπει να εξακολουθήσουν την αναδιάρθρωσή τους, εξαιτίας κυρίως της πτώσης των συναλλαγματικών δραστηριοτήτων καθώς και του αυξημένου ανταγωνισμού των χρηματοοικονομικών αγορών και άλλων χρηματοοικονομικών μεσαζόντων[semigr ]

31. κρίνει συνεπώς ότι οι σημερινές εκτεταμένες μεταβολές πρέπει να οδηγήσουν σε ενίσχυση της εποπτείας των πιστωτικών ιδρυμάτων προκειμένου να εντοπιστούν τα ιδρύματα εκείνα που αντιμετωπίζουν δυσκολίες, θεωρώντας ότι παρουσιάζει πολύ μεγάλο ενδιαφέρον η ιδέα μιας μακροοικονομικής εποπτικής ανάλυσης σε επίπεδο Ευρωπαϊκής Ένωσης[semigr ]

32. θεωρεί, κατά συνέπεια, ότι εάν η προληπτική εποπτεία εξακολουθήσει να εμπίπτει στην αρμοδιότητα των εθνικών εξελεγκτικών αρχών κατά τη φάση ΙΙΙ, η ανάγκη για δημοσιονομική σταθερότητα εντός της «ζώνης ευρώ» επιβάλλει να διαδραματίσει η Ε.Κ.Τ. ενεργό ρόλο στη συνεργασία μεταξύ εθνικών αρχών, να παρέχει το Ε.Σ.Κ.Τ. πληροφορίες και να ασκεί η Ε.Κ.Τ. τον συμβουλευτικό της ρόλο, όπως προβλέπεται από το άρθρο 25 του καταστατικού του Ε.Σ.Κ.Τ. και της Ε.Κ.Τ. και από το άρθρο 105 της Συνθήκης ΕΚ[semigr ]

33. υπενθυμίζει ωστόσο ότι ο ρόλος του Ε.Σ.Κ.Τ. στο θέμα της προληπτικής εποπτείας δεν θα πρέπει να ασκείται εις βάρος του κυρίου στόχου που είναι η σταθερότητα των τιμών[semigr ]

34. κρίνει ανεπαρκείς τις εξηγήσεις του Ε.Ν.Ι. για το ΕΝΣ IΙ, διότι η χρησιμότητα ενός ΕΝΣ IΙ είναι αμφίβολη στην περίπτωση που σε αυτό συμμετέχουν μόνον η Δανία και η Ελλάδα, και εκτός αυτού αποκλείει κάθε προοπτική συμμετοχής των ΧΚΑΕ στο ΕΝΣ IΙ στο πλαίσιο της προενταξιακής στρατηγικής της ΕΕ[semigr ]

35. εκτιμά ότι η οικονομική έκθεση της Κεντρικής Ευρωπαϊκής Τράπεζας πρέπει να είναι λιγότερο γενικόλογη και ακριβέστερα διαρθρωμένη από εκείνη του Ε.Ν.Ι.[semigr ]

Σε ό,τι αφορά τις σχέσεις με το Ευρωπαϊκό Κοινοβούλιο και την Ε.Κ.Τ.

36. δηλώνει ότι είναι γενικά ικανοποιημένο από τις σχέσεις που μπόρεσε να αναπτύξει με το Ε.Ν.Ι., ιδίως στο πλαίσιο των τακτικών ανταλλαγών απόψεων με τους δύο προέδρους του, αν και βεβαίως κρίνει ότι δεν ενημερώθηκε κατά τρόπο επαρκώς συστηματικό για τις μελέτες που πραγματοποίησε το Ε.Ν.Ι. και ότι οι απαντήσεις σε ορισμένα από τα αιτήματα που διατύπωσε στα ψηφίσματά του (όταν βεβαίως δόθηκαν τέτοιες απαντήσεις) χαρακτηρίστηκαν μερικές φορές από προχειρότητα[semigr ]

37. ελπίζει ότι, σύμφωνα με τις δηλώσεις των μελών του διοικητικού συμβουλίου κατά τη διάρκεια της εμφάνισής τους ενώπιον της Επιτροπής Οικονομικής, Νομισματικής και Βιομηχανικής Πολιτικής, θα καθιερωθεί μόνιμος και αποδοτικός διάλογος με την Ε.Κ.Τ. από την πρώτη στιγμή της ίδρυσής της[semigr ]

38. παραπέμπει γενικότερα στο σύνολο των αιτημάτων που διετύπωσε μέσω του προαναφερθέντος ψηφίσματός του της 2ας Απριλίου 1998 σχετικά με τον δημοκρατικό έλεγχο και, ειδικότερα, σε ό,τι αφορά τον καθορισμό επισημότερου πλαισίου από ό,τι με το Ε.Ν.Ι. προκειμένου να εξασφαλισθεί η πλήρης ενημέρωση της αρμόδιας επιτροπής του, κυρίως μέσω της διοργάνωσης τριμηνιαίων συσκέψεων οι οποίες θα της επιτρέψουν να παρακολουθεί την εξέλιξη της οικονομικής και νομισματικής κατάστασης, επιπροσθέτως της συζήτησης επί της ετήσιας έκθεσης της Ε.Κ.Τ.[semigr ] εύχεται επίσης να μπορέσει η Ε.Κ.Τ. να συμμετάσχει στις συζητήσεις για τους μεγάλους προσανατολισμούς των γενικών οικονομικών πολιτικών των κρατών μελών και της Κοινότητας[semigr ]

39. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Ε.Κ.Τ., τους κυβερνήτες των εθνικών κεντρικών τραπεζών καθώς και στις κυβερνήσεις και τα κοινοβούλια των κρατών μελών.